‏א' אלול, תשפ"ג

‏18 אוגוסט, 2023

לכבוד,

משרד התקשורת

משרד המשפטים

הנדון: **תמצית עמדת איגוד אקט ביחס לתזכיר חוק התקשורת (שידורים) התשפ"ג-2023**

1. תזכיר חוק התקשורת (שידורים), התשפ"ג-2023 (להלן: "**התזכיר**") שפורסם להערות הציבור מתיימר לשמור על היצירה הישראלית, אולם מקריאת נוסחו עולה כי התוצאה עלולה להיות הפוכה לחלוטין. **אנו קוראים לבצע תיקונים משמעותיים בתזכיר, כפי שיפורט להלן, על מנת לשמור על היצירה והתעשייה הישראלית, העובדות והעובדים הישראליים וחופש הביטוי והמגוון היצירתי.**
2. כידוע, תעשיית הפקות הטלוויזיה והקולנוע הישראלית נסמכת, כמו רוב התעשיות בעולם, על רגולציה שתכליתה להתמודד עם כשלי שוק, במטרה, בין היתר, להבטיח השקעה מינימלית בתוכן מקומי, כדי לקיים את התעשייה המקומית ועובדיה, ולשמור על איכות יצירתית. השוק הישראלי דובר העברית הוא קטן במיוחד, ולכן אסדרה של חובת השקעה בהפקות מקומיות ושמירה על עובדי התעשייה הישראליים קריטית שבעתיים. וכראייה ש"השוק חופשי" אינו מספק תמריצים להשקעה, ספקי תוכן (מקומיים ובינלאומיים) שאינם נכללים ברגולציה הנוכחית, אינם משקיעים ביצירה המקומית.
3. יצוין שהרגולציה הקיימת היום אינה מותאמת למציאות הטכנולוגית, העסקית והתרבותית, וכתוצאה מכך אינה מספקת מענה הולם לצרכי התעשייה. השינויים שנוצרו עם השנים, דוגמת שידורים באינטרנט, שידורי VOD (ולא רק שידורים חיים), הכנסת כסף זר לתעשייה והוצאת צילומי הפקות לחו"ל – כל אלו מחייבים התייחסות רגולטורית מתאימה, כדי להבטיח את התכלית של שמירה וחיזוק התעשייה המקומית ועובדיה.
4. יחד עם זאת, התזכיר בנוסחו הנוכחי לא רק שאינו מתקן את העיוותים הרגולטוריים הפוגעים כיום בתעשיית הפקות המקור הישראלית, אלא שהוא אף מחריף אותם. להלן מספר דוגמאות בלתי ממצות:
5. **פגיעה בסך ההשקעה בהפקות מקור**: התזכיר מכיר בחשיבות החובה של ערוצים וספקי תוכן להשקיע בהפקות מקור, ואף נוקט בצעדים הכרחיים ומבורכים דוגמת "אדישות טכנולוגית" והכללת חובה פורמלית של השקעה ביחס לכלל השחקנים. ואולם התזכיר יוצר פגיעה כמעט ודאית בסך ההשקעה בהפקות מקור, לאור הסעיפים המרכזיים הבאים:
6. **הורדה גורפת של שיעור ההשקעה החלה היום על השחקנים המפוקחים**: לצורך ההמחשה, ערוצים ישראליים נדרשים כיום להשקיע 15% מהכנסתם מאספקת תכנים בהפקות מקומיות, ולפי התזכיר יידרשו בעתיד להשקעה של 12% (ערוץ גדול) ו-6% (ערוץ בינוני) בלבד. ספקי התוכן ה"גדולים" וה"בינוניים" הנדרשים כיום להשקיע מינימום של 8%, יזכו לפי התזכיר להפחתה משמעותית ויידרשו להשקעה של 2%-4% בלבד.
7. **מתן פטור דה-פקטו למגוון ספקי תוכן וערוצים "קטנים"**: התזכיר קובע "הגנת ינוקא" למי שהכנסתו מאספקת תכנים אינה עולה על 300 מיליון ₪ (לספק תכנים). ספקי תוכן שהיום פטורים מחובת השקעה ברגולציה ימשיכו להיות פטורים דה-פקטו מההשקעה, והכל בחסות התזכיר.
8. **ביטול החובה ללוח שידורים הכולל לפחות 40% הפקות מקומיות**: התזכיר מבטל את החובה הקבועה בחוק הרשות השנייה לטלוויזיה ורדיו, התש"ן-1990 להקצאת זמן מינימלי מלוח שידורי הטלוויזיה להפקות מקור ישראליות, ובכך פוגע בתמריץ להשקעה וכן בחשיפה הציבורית לתכנים אלו.
9. **פגיעה בעובדות ובעובדים הישראליים**: התזכיר אינו מספק כלים לאכיפת חובת העסקת אנשי צוות ישראליים בהפקות מקומיות, מה שמאפשר תופעה גוברת של זליגת ימי צילום מישראל וצילומם באתרי צילום בחו"ל בעזרת צוות טכני-הנדסי זר. חמור מכך, הוא מחריף את הפגיעה בישראלים עובדות ועובדי התעשייה:
10. **הורדת שיעור הישראלים הנדרשים לעבוד בהפקות מקומיות:** כיום חובת ההעסקה של צוות ישראלי עומדת על 75%. התזכיר מפחית את שיעור הישראלים הנדרשים לעבוד בהפקות מקומיות ל-50% בלבד, ובכך פוגע משמעותית בפרנסתם של אלפי עובדות ועובדים.

שיעור הישראלים בהפקות מקומיות:

|  |  |
| --- | --- |
| **לפי הרגולציה הנוכחית** | **לפי תזכיר החוק** |
| 75% | 50% |

1. **ביטול ההבחנה בין צוות טכני-הנדסי, צוות הפקה, מבצעים ויוצרים לעניין חובת העסקת ישראלים**: כיום החובה להעסיק ישראלים בשיעור הנדרש להכרה בהפקה מקומית מובחן בין הצוותים השונים המפורטים לעיל. הבחנה זו מגנה על כלל הקבוצות, ומבטיחה שהיצירה הישראלית תיווצר, תבוצע ותמומש באמצעות ישראלים לאורך כל שרשרת הערך. **ביטול ההבחנה בין הקבוצות תביא בוודאות גבוהה לפגיעה בעובדות ובעובדי הסט, אנשי הצוות הטכני-הנדסי וצוות ההפקה, להם תחליפים זולים בארצות זולות בחו"ל.**
2. **פגיעה בתאגיד השידור הישראלי**: כידוע, תאגיד השידור הישראלי מהווה מקור להשקעה אדירה בהפקות מקור ישראליות, במגוון ובאיכות משמעותיים. התזכיר מבקש לפגוע בתקציב התאגיד, באמצעות מניעת האפשרות לשדר פרסומות ובחובה להפיץ את תכניו בחינם (דבר שמתקיים כיום במגוון פלטפורמות). פגיעה זו בתאגיד השידור הישראלי תפגע קשות בהשקעה בהפקות המקומיות ובציבור הצופים, באופן בלתי מוצדק ובלתי ראוי.
3. **פגיעה בהפקות התעודה**: הרגולציה כיום מחייבת השקעה לפי סוגות, במטרה להבטיח שגם סוגות בעלות ערך ציבורי ותרבותי משמעותי, אך בעלות ערך מסחרי נמוך, ימשיכו להתקיים. ביטול החובה להשקעה לפי סוגות, בדגש על ההשקעה בהפקות תעודה, עלולה להביא להכחדתן לחלוטין, או למצער, למיסחורן ולהכפפתן לשיקולים עסקיים שמקומם לא יכירנו בסוגה זו.
4. כדי למנוע פגיעה חמורה ביוצרים ובעובדי התעשייה המסורים, המפרנסים אלפי משפחות במעגל הקרוב ומקיים אקו-סיסטם תרבותי וכלכלי בעל משמעות לאומית אדירה, יש להוסיף את התיקונים הבאים:
5. **שמירה על התעשייה הישראלית**:
6. הגדלת שיעורי ההשקעה בהפקת מקור לערוצים ולספקי התוכן השונים – לשיעור של לפחות 15% מההכנסות (באופן מדורג).
7. החלת חובת השקעה מהשקל הראשון (ביטול "הגנת הינוקא").
8. שמירה על החובה ש-40% לפחות מכלל שידורי הטלוויזיה יהיו מהפקות מקומיות.
9. יצירת חובה לקביעת כללי "נאותות הפקה" להשקעה מינימלית מספקת בהפקה ולעדכונם מעת לעת.
10. שמירה על חובת השקעה בהפקות מקומיות קנויות, שלא באמצעות הפקות עצמיות.
11. **שמירה על העובדים הישראליים**:
12. הגדרת הפקת מקור ישראלית ככזו שלפחות 75% מאנשי הצוות הטכני-הנדסי, צוות ההפקה, המבצעים והיוצרים הם ישראלים.
13. הגדרת כללי שקיפות ואכיפה מוגברים להבטחת יישום העסקת אנשי צוות ישראליים, במיוחד בהפקות המצטלמות מחוץ לישראל.
14. קביעה כי גם הפקה מקומית שחלק מתקציבה אינו ישראלי תידרש לכלול מינימום שלא יפחת מ-50% מאנשי הצוות הטכני-הנדסי, צוות ההפקה, המבצעים והיוצרים יהיו ישראלים.
15. **שמירה על תקציב תאגיד השידור הישראלי**: ביטול הפגיעה בתקציב ובעצמאות התקציבית.
16. **שמירה על המגוון היצירתי**: הגדרת חובת השקעה מינימלית בהפקות תעודה.
17. **שמירה מפני התערבויות פוליטיות:** ביצור הרגולטור החדש כגוף מקצועי הפועל בשקיפות, בעל משאבים וסמכויות אכיפה, המנותק באופן מבני מהתערבות פוליטית. וכן ביטול סמכויות המאפשרות התערבות, ישירה או עקיפה, בתכנים.

אנו קוראים לכם לתקן במהירות וביסודיות את הצעת החוק בהתאם לעקרונות שפורטו מעלה. נשמח לעמוד לרשותכם להבהרות ולסיוע ככל שיידרש.

**התעשייה היא חיינו ומקור פרנסתנו. לא נהסס לפעול בכל הכלים העומדים לרשותנו כדי למנוע פגיעה במטה לחמם של אלפי משפחות עובדי ועובדות התעשייה, וכדי לשמור על היצירה הישראלית שמסבה גאווה, השראה ועניין בארץ ובעולם.**

בכבוד רב,

|  |  |  |
| --- | --- | --- |
| גלי רשף |  | גיורא ואלה |
|  |  |  |
| יו"ר איגוד אקט |  | מנכ"ל איגוד אקט |